मगर इसी चेतना में स्त्री विमर्श की बड़ी समस्या भी निहित है। स्त्री विमर्श की अस्मिता का आग्रह यही है कि पुरुष स्त्री की भावना नहीं समझ सकता। पुरुष अपने लेखन के ज़रिये समर्थन दिखा सकता है, मगर चेतना के स्तर पर एक स्त्री होकर उसके स्वर में नहीं बोल सकता। पुरुष लेखक स्त्री वेदना पर लिखते रहे हैं। पवन करण और लाल्टू सरीखे कवियों ने अपने भीतर के स्त्री पक्ष को सुन्दर तरीके से दर्शाया है। लेकिन क्या कोई कवि स्त्री के अहम् में डूबकर लिख सकेगा, यह देखा जाना अभी बाकी है। हमारी भाषा के ये दरवाज़े फिलहाल बंद ही हैं।